Telmo Deun Arraun Kirol Elkartea

Telmo Deun Arraun Kirol Elkartea (eta aurrez Aita Mari Arraun Elkartea) Zumaiako (Gipuzkoa) arraun elkartea da. 1975eko abuztuaren 5ean sortu zen Aita Mari A.E. eta 2008an Telmo Deun A.K.E.-k haren tokia hartu zuen  . 

Beste hainbat garaipenen artean Kontxako 3 bandera lortu dituzte zumaiarrek, gizonezkoek bi eta emakumezkoek bat; horrela, Zumaia izan zen historian gizonezkoen eta emakumezkoen Kontxako Banderak irabazi zituen lehenengo elkartea.

Zumaiarren aro onena 1980. hamarkadan izan zen, 1981 eta 1987 artean bereziki. Kontxako Banderak eta Espainia eta Euskadiko txapelketak irabazi zituzten. 1984an esate baterako jokaturiko 19 banderatatik guztiak irabazi zituzten. XXI. mendean TKE Ligan aritu izan da Zumaia hainbat denboraldiz.

2005etik aurrera Zumaiako emakumezkoak ere trainerutan arraunean aritu dira. 2008an hirugarren egin zuten Kontxan eta 2012 eta 2013an Emakumezkoen bi Liga, Kontxa bat eta Zarauzko bi Ikurrina irabazi zituzten.

Uniformea 

Taldearen kolorea gorria da eta traineruaren izena Telmo Deun da.

Historia

Zumaiako traineruak, kluba sortu aurretik 

Elkartea sortu aurretik Zumaiako traineruek hainbat aldiz parte hartu izan zuten Kontxako Banderan. Gerra aurretik ohikoa izan zen zumaiarren parte hartzea, emaitza aipagarririk lortu ez bazuten ere. Lehenengo aldia 1920an izan zuen eta bost traineruren artean azkenak izan ziren, ondorengo urteak 1921, 1922, 1928, 1930 (Oikina izenarekin) eta 1932an. Bigarren aldia 50.hamarkadaren hasieran izan zen, 1951 eta 1954 artean urtero aritu ziren emaitzarik onena 1954ko hirugarren postua lortu zutelarik.

Aita Mari Arraun Elkartearen garai onenak 

1968an, 1969an (hirugarren berriz ere) eta 1970. urtean Kontxako Banderan parte hartzeak animatuta 1975ean Aita Mari Arraun Elkartea sortu zuten zumaiarrek eta 1978an egin zuten debuta traineruetan. 1979an lortu zuen lehenengo garaipena Castron jokaturiko Gurutze Gorriaren aldeko estropadan. 1981ean irabazi zuen lehenengo bandera handia, Bilbo Hiriko Bandera, eta hemendik aurrera Euskal Herriko traineru handienetakoa bihurtu zen 1987rarte. Denboraldi gogoangarriak izan ziren 1983koa (Espainiako eta Gipuzkoako txapelketak eta Nerbioiko banderak), 1984koa (Jokaturiko 19 banderatatik guztiak irabazi zituenekoa, tartean bere lehenengo Kontxa eta Espainia, Euskadi eta Gipuzkoako txapelketak) eta 1987koa(13 banderaz jabetu zenekoa, Kontxa eta Espainiako txapelketa barne).

Aipatzekoa da 1983an Zumaia zela Kontxa irabazteko faboritoa, baina antolatzaileek modu ez argian Orio sailkatu izanagatik Kaiku, Castrok eta Zumaiak berak protesta gisa ez zuten parte hartu banderan. 1988 eta 1989an seina bandera eskuratu zituen baina maila dezente jaitsi zuen goraka zihoazen San Juan eta San Pedroren aurrean.

XXI mendea 

90. hamarkadan emaitza kaskarrak izan ondoren, 1992ko Kontxako 7. postua salbu, 2000. urtean Euskal Ligan bederatzigarren gelditu zen. 2001ean Getariarekin bat egin zuen, Paternina-Indaux eratuz (bakoitzaren babesleen izenak), eta izugarrizko denboraldia egin zuten, Kontxan bosgarren sailkatuz, Ligan laugarren, Gipuzkoako txapelketan bigarren eta A Ligakoa zen Plentziako Bandera irabaziz. 2002an berriz banatu ziren eta Zumaiak 15. egitea baino ez zuen lortu Ligan.

TKE Liga sortu zenean Zumaia federazioaren Ligan gelditu zen. 2005ean 9 bandera irabaziz KAE Liga irabaztea lortu zuen eta ordutik aurrera TKE Ligan ari da. 2007an eta 2008an lorturiko zortzigarren postuak dira orain artean izan dituen onenak.

Telmo Deun Arraun Kirol Elkartea 
2008an ordea arazo ugari izan zituen Aita Mari Elkarteak eta bazkide batzuek Telmo Deun Arraun Kirol Elkartea eratu zuten, Eusko Jaurlaritzak Aita Mari A.E.-ren oinordeko hartzen duena. Haren kolore, egoitza eta materiala hartu zituen. Logotipoa zela eta hainbat eztabaida izan ondoren Aita Marik zuenaren antzekoa hartu zuen, Telmo Deun izena daramana.

Hurrengo urteetan jeitsiera play-off ugari jokatu zituen Zumaiak baina mantentzea lortu zuen. 2013an ere 11. postuan gelditu zenez play-offetara joan beharko izan zuen eta azkenean maila galdu zuen. 2014an eta 2015ean launa bandera irabazi zituen eta KAE 1 Ligako bigarren postua eskuratu zuen. 2014ko play-offean ez zuen igotzerik lortu baina 2015ean aukera estropada biak irabazita TKE Ligara itzuli zen, urtebeterako ordea. 2017an KAE Ligan 4. egin bazuen ere hurrengo urteetan bigarren eta hirugarren txandetan aritu da.

Palmaresa

Kontxako Bandera 
 Txapelduna (2): 1984 eta 1987.
 Bigarrena (4): 1981, 1982, 1985 eta 1986.
 Hirugarrena (2): 1954 eta 1969.
 Sailkapen estropadako irabazlea (2): 1982 eta 1985.
 Sailkatua (13): 1979, 1980, 1981, 1982, 1983, 1984, 1985, 1986, 1987, 1988, 1992, 2001 eta 2006.

TKE Liga 
 Txapelduna (0)
 Bigarrena (0)
 Hirugarrena (0)
 Zortzigarren 2007 eta 2008an.
 Parte hartzeak (9): 2006, 2007, 2008, 2009, 2010, 2011, 2012, 2013, 2016
 KAE 1 Liga (1): 2005.
 Euskal Liga (0): Laugarren 2001ean (Paternina-Indaux)

Espainiako Traineru Txapelketa 
 Txapelduna (3): 1983, 1984 eta 1987.
 Bigarrena (3): 1981, 1982 eta 1985.

Euskadiko Traineru Txapelketa 
 Txapelduna (2*): 1984 eta 1986* (Kluben arteko estropada).
 Bigarrena (0)
 Euskadiko Sprint txapelketa (1): 2001 (Paternina-Indaux)

Gipuzkoako Traineru Txapelketa 
 Txapelduna (5): 1981, 1983, 1984, 1985 eta 1987.

Gainontzeko estropadak

Trainerillak 
 Espainiako Trainerilla Txapelketa (5): 1983, 1984, 1985, 1986, 1987
 Euskadiko Trainerilla Txapelketa (2): 1986, 1987
 Gipuzkoako Trainerilla Txapelketa (7): 1981, 1982, 1983, 1984, 1988, 2000, 2001
 Bermeoko trainerilla estropadak (1): 1978

Batelak 
 Espainiako Batel Txapelketa (3): 1983, 1984, 1985
 Euskadiko Batel Txapelketa (4): 1983, 1984, 1985, 1986
 Gipuzkoako Batel Txapelketa (3): 1984, 1985, 1987

Azken denboraldiak

B trainerua 

Zumaiarren arraun elkartea harrobiarekin lan handia egiten duen taldea da eta sarritan bi traineru atera ahal izan ditu, 2005ean, 2006an (Zarautzekin Urola Kosta osatuz), 2009an eta 2010an (KAE Ligako bigarren mailan hiru bandera irabazi eta ia lehenengo mailara igo zena).

Urte pare bat lehorrean egon ondoren 2014an berriz osatu zuen trainerua eta KAE 2 Ligan aritu da 2016 arte. 2017rako ere izena eman zuen baina azken unean baja eman du.

Ligak:
 KAE 2. maila: Bigarrena 2010an.

Banderak:
 Ondarroako Bandera (1): 2010
 Erandioko Bandera (1): 2010
 Portugaleteko Bandera (1): 2010

Denboraldiak

Emakumezkoen trainerua

Hastapenak 
2005ean nesken lehenengo estropada (Txingudi Bandera) jokatu zenean Zumaiak Getariarekin batera hartu zuen parte. 2008 arte Getariarekin batera aritu zen eta 2009tik aurrera bera bakarrik, Ondarruko arraunlari batzuk hartuta, tartean patroia. Hasieratik Kontxako Banderaren finalean sartu zen eta 2011ean Kontxako lehenengo jardunaldia irabazi bazuen ere azkenean hirugarren postuarekin konformatu behar izan zuen.

Garai onenak 
2012 eta 2013 denboraldiak izan ziren zumaiarren urterik onenak, bietan Emakumezkoen Traineru Ligaz gain Gipuzkoako Liga eta Zarauzko Ikurrina irabazi baitzituen besteak beste. 2013an iritsi zen gainera aurreneko Kontxako Bandera, euskal talde batek lortu zuen lehenengoa.

2014 denboraldian Ligarako sailkapena pasatu beharrik ez zuen izan. Aurreko urteetan baino motelago hasi zuen denboraldia baina abuztuaren bukaeran maila ona lortu zuen. Kontxako Banderan bigarren egin zuen, irabazlearengandik 3 segundu eskasera, eta Gipuzkoako Ligan ere bigarren amaitu zuen. 2015 denboraldia bikain hasi zuen. Gipuzkoako Ligako estropadak irabazi zituen eta Euskotren Ligarako arazorik gabe sailkatu zen. Baina denboraldiak aurrera egin ahala San Juan nagusitu zitzaion eta Euskotren Ligan bigarren eta Kontxan hirugarren postuan amaitu zuen. Euskadiko Txapelketa izan zen lortu duen garaipen aipagarriena. 2016 urtean ez zuen trainerua osatzerik lortu.

Etenaren ondoren 
Hiru urte lehorrean egin ondoren 2019an itzuli zen trainerua. ETE Ligan bigarren egin zuen bost bandera irabazita, eta Kontxarako ere sailkatu zen. Play-offetan ordea ez zuen mailaz igotzerik lortu. 2020an Hibaikarekin lehia estua izan zuen play-offetarako postu baten bila baina puntu bakarraren aldeaz hirugarren egin zuen Ligan. Kontxako Banderarako bigarren aldiz jarraian sailkatzea lortu zuen.

2023an ETE Ligan bigarren egin eta play-offak jokatzeko sailkatu zen. Bigarren egin zuen eta ez zen mailaz igo. Kontxako Banderarako ere sailkapena lortu zuen itsaso txarrarekin sailkapen estropadan laugarren denbora eginez. Azken sailkapenean zazpigarrena izan zen.

Kontxako Bandera 
 Txapelduna (1): 2013.
 Bigarrena (2): 2012 eta 2014.
 Hirugarrena (4): 2008, 2010, 2011 eta 2015.
 Sailkapen estropada (11): 2008, 2009, 2010, 2011, 2012, 2013, 2014, 2015, 2019, 2020 eta 2023.

Emakumezkoen Traineru Liga 

 Txapelduna (2): 2012 eta 2013.
 Bigarrena (1): 2015.
 Hirugarrena (2): 2011 eta 2014.
 Irabazitako estropadak (2021 barne): 14
 Parte hartzeak (5): 2011, 2012, 2013, 2014, 2015
 Gipuzkoako Liga (3): 2012, 2013 eta 2015.
 ETE Liga (0): bigarrena 2019an eta 2023an.

Txapelketak 
 Euskadiko Txapelketa (2): 2013, 2015.
 Gipuzkoako Txapelketa (4): 2008, 2010, 2013 eta 2015.

Gainontzeko banderak

Trainerillak 
 Euskadiko Txapelketa (2): 2013, 2015.
 Gipuzkoako Txapelketa (1): 2015.

Batelak 
 Espainiako Txapelketa (1): 2015.
 Euskadiko Txapelketa (1): 2015.
 Gipuzkoako Txapelketa (2): 2009, 2015.

Denboraldiak

Beteranoak 

Zumaia Arraun Elkartea izenarekin 2016an hasi zen lehiatzen ABE Traineruen Ligan eta aurreneko denboraldian hirugarren egin zuen. 2017an bigarrena izan zen eta baita Gipuzkoako txapelduna ere.

Palmaresa 
 ABE Traineruen Liga:
 Txapeldun (0)
 Bigarren (1): 2017.
 Hirugarren (1): 2016.
 Gipuzkoako Traineru Txapelketa:
 Txapeldun (1): 2017.
 Hirugarren (4): 2018, 2019, 2021, 2022.

Denboraldiak

Erreferentziak

Kanpo estekak 
  KTE Ligako webgunea

Gipuzkoako arraun taldeak
Zumaiako kirola